  Виталий Пронин Евгений Андреев.Улонысь кошкиз Удмуртиысь дано артист Евгений Андреев.Евгений Андреевез нырысьсэ сцена вылысен адӟыкум, быдэс мугоры  юзыр-кезьыр луиз. Тусызлэсь ӧвӧл - гудырес куараезлэсь.Воргоронъёс пӧлысь со кадь нокин но кылбур лыдӟыны ӧз быгатылы кадь. Сцена вылысен гинэ ӧвӧл, огшоры тэк пукыку но.Актёр сямен шудэмзэ мыным дунъяны шуг - рос-прос рольёссэ  адӟыса ӧй вутты,  тросгес тодӥсько «Катанчиын» шудэмезъя. «Катанчи» пытсаськем бере эшъёсыз выльысь мыло-кыдо ужаны ӧдъязы Удмурт театрын, Андреев сюрес урдсы кылиз. Кыстӥськиз политикае, сюриз политикаен шудӥсьёс пӧлы. Гадь пушказ тымиськыса улӥсь ӝож мылкыдъёсыз кисьтӥськизы кивалтӥсьёслы пумит ӧтьыса гожтэм кылбуръёсы-поэмаосы... Со валалляз, озьы аслыз ачиз гу гудэ шуыса, но мукет сямен мон уг быгатӥськы, шуылӥз.- Юнме ӧз яратылы, дыр, со Степан Разинэз, - шуэ эшез Александр Баймурзин,  - пуштросэз солэн бунтарьлэн вал...Соин йырин  кӧня пол «кымессэ пильылӥз», но ӧз буйгалля, сюлэм уг чида калыкме ултӥямзы шоры учкыны, шуылӥз.Но, оло,  сцена вылысен  ас калыкед понна тросгес лэсьтыны луоно? - эчешыны кутски мон соин, редакцие пыракуз.- Пинал ай тон, - шонтӥз со киыныз. Собере шуак шуиз: - Лыкты ай тон мон доры куное, Воложкае, отын ик вераськом кема-кема. Но мон тодӥсько, газетэ мон сярысь уз печатлалэ...Озьы ке но мынӥ, тунсыко вал тодыны, мар берга  солэн бадӟым йыраз.- Тани татын мон ужасько, - возьматӥз со Воложка «шормуӵ» шоры. - Удмурт ужбергатӥсь шутэтскон юрт пуктэ, мон солэн ыстон-косон муртэз: грузчикез, сантехникез, водопроводчикез, вал сюдӥсез... Ки котьмалы мынэ, соиз понна номырлы ӝожтӥськыны.- Но тон ачид сыӵе сюрес бырйид...- Шонер...Соку со, оло, кык час мадиськиз. Собере шуиз:- Сузя диктофондэ, эн печатла. Мон сярысь табере номыр гожъяны ни, сыӵе мон - ненормальной. Тод вал, кыӵе мынам умой Чужановае (кышноез, Удмуртиысь дано артистка Ольга Чужанова, шудэ Ӟуч драмая театрын - авт. ), но кӧня мон сое бӧрӟытӥсько аслам лябелы луыса, - возьматӥз со чыртыез шоры. - Нош пиналъёсы! Мар мон соослы сётӥ? Ни черта ӧй сёты... Сюлэмез усьтэм потӥз, оло, эшшо одӥг ке но адями валалоз, малпай.Собере со вераськонэз чутрак выжтӥз Эрик Батуев кылбурчи вылэ. Эрикен соос туж эшъяськылӥзы, ӵапак  Евгений выриз сое ватонэн но. Анна Филипповна Батуевалы со пизэ воштӥз, шуыны луоз, тодӥсьтэмъёс соосты ӵыжы-выжыос кожало вал.Евгений Андреев театрысь далайгес кошкиз ке но, солэсь нокызьы ӧз ӵыдылы, тыршылӥз вань постановкаосы вуылыны.- Зэм, ӵемгес курлалляз, - серекъя эшез Геннадий Бекманов. - Аслаз рольёсыз пӧлысь тужгес яратыса шудылӥз М. Коноваловлэсь Гаянзэ. Жаль, Инмарен вань сётэмзэ возьматыны ӧз пӧрмы.Оло, соин но ялан  ветлӥз шаерысьтымы школаостӥ - нылпиос азьын вераськылӥз, кылбур лыдӟылӥз. Лыд-ӟисьёсын пумиськонэ Дэбесэ потӥськом но - со отын, Кезэ вуиськом - милемыз азьпалтэм ни... Андреев котьма сярысь вераськыны быгатылӥз: ӟеч тодылӥз историез, философиез, литератураез,  но кытын но ма но ӧз ужа,  котьку ассэ шӧдылӥз артистэн.Берпум сюресаз Евгений Андреевез келязы яратоно театрысьтыз. Нош ватӥзы вордӥськем палаз - Дэбес ёросысь Тыловай шайвылэ.Зинаида Рябинина Туспуктӥз Л. Гонин  